সুনামগঞ্জ-২ আসনে আপনি নির্বাচিত হলে প্রথমে কোন কাজটি হাতে নিবেন এমন প্রশ্নের জবাবে মাহবুব হোসেন বলেন, ভৌগলিক অবস্থানের কারনে সুনামগঞ্জ হাওর বেষ্টিত একটি জেলা। এ অঞ্চলের মানুষ দেশ গড়ার কাজে দেশ বিদেশে সক্রিয় ভূমিকা রাখছেন। কিন্তু এখানকার যোগাযোগ ব্যবস্থা দেশের অন্যান্য জেলার মত তেমন উন্নত নয়, দিরাই-শাল্লার আভ্যন্তরিন যোগাযোগ ব্যবস্থা খুবই করুন। তাই আমি নির্বাচিত হলে প্রথমেই দিরাই-শালার আঞ্চলিক সড়কগুলোর পাশাপাশি সুনামগঞ্জের সাথে দেশের অন্যান্য জেলার যোগাযোগ ব্যবস্থার উন্নয়ন ঘটাতে কাজ শুরু করবো। তাছাড়া ‘সংস্কৃতির চারণভুমি’ হিসেবে খ্যাত সুনামগঞ্জে বাউল সম্রাট শাহ আবদুল করিমসহ বহু বাউল সাধক, করমী কবির জন্ম হয়েছে। তাই এই জেলায় একটি সাংস্কৃতিক বিশ্ববিদ্যালয় স্থাপনের পরিকল্পনা আমার রয়েছে। যেখানে সুনামগঞ্জতো বটেই বাংলাদেশের সকল প্রকার সাংস্কৃতিক ঐতিহ্যকে ধরে রাখার প্রয়াস চালানো হবে। সংরক্ষণ করা হবে বিলুপ্তপ্রায় বাংলার গৌরব।